SCB ตั้งบริษัทย่อยใหม่ “ดิจิทัล เวนเจอร์ส” ลงทุนธุรกิจทางการเงิน
SCB ตั้งบริษัทย่อยใหม่ “ดิจิทัล เวนเจอร์ส” ทุนจดทะเบียน 5 ลบ. เพื่อลงทุนในธุรกิจที่ให้บริการทางการเงิน ซึ่งนำเอาเทคโนโลยีเข้ามาประยุกต์ใช้
12 ก.พ. 2559

ธนาคารไทยพาณิชย์ จำกัด (มหาชน) หรือ SCB ระบุว่า เมื่อวันที่ 11 ก.พ.59 บริษัทได้จัดตั้งบริษัทย่อยแห่งใหม่กับกรมพัฒนาธุรกิจการค้า กระทรวงพาณิชย์ คือ บริษัท ดิจิทัล เวนเจอร์ส จำกัด โดยมีทุนจดทะเบียนจำนวน 5 ล้านบาท มีขอบเขตการประกอบธุรกิจเพื่อลงทุนในธุรกิจที่ให้บริการทางการเงินที่นำเอาเทคโนโลยีเข้ามาประยุกต์ใช้ (Financial Technology หรือ FinTech) ทดลองและพัฒนานวัตกรรมทางการเงินและธุรกิจที่เกี่ยวข้องรวมถึงพัฒนาและบริหารผลิตภัณฑ์และบริการทางการเงิน
ทั้งนี้บริษัทถือเป็นบริษัทในกลุ่มธุรกิจทางการเงินของธนาคารที่ถือหุ้นโดยบริษัทหลักทรัพย์ไทยพาณิชย์ จำกัด ซึ่งเป็นบริษัทย่อยของธนาคาร ในสัดส่วนร้อยละ 100 ของจำนวนหุ้นทั้งหมดของบริษัท